वित्त मंत्रालय
सीबीआईसी के अध्यक्ष श्री विवेक जौहरी ने 41वें भारत अंतरराष्ट्रीय व्यापार मेले में सीबीआईसी के जीएसटी एवं सीमा शुल्क पवेलियन का उद्घाटन किया
सीबीआईसी के अध्यक्ष ने सीमा शुल्क अधिनियम 1962 के 60 वर्ष पूरे होने के अवसर पर प्रतीक चिन्ह  का भी अनावरण किया
करदाताओं की जागरूकता के लिए जीएसटी एवं सीमा शुल्क प्रक्रियाओं से संबंधित 4 ट्यूटोरियल वीडियो जारी किए गए
सीमा शुल्क और जीएसटी विभाग में करियर के अवसरों के बारे में युवाओं का मार्गदर्शन करने के लिए आईआईटीएफ में विशेष काउंटर स्थापित किया गया है
केंद्रीय अप्रत्यक्ष कर एवं सीमा शुल्क बोर्ड  ने “सीमा शुल्क अधिनियम 1962 के 60 साल” की थीम के साथ 41वें भारत अंतरराष्ट्रीय व्यापार मेले में “जीएसटी एवं सीमा शुल्क पवेलियन” की स्थापना की है।
इस पवेलियन का उद्घाटन सीबीआईसी के अध्यक्ष श्री विवेक जौहरी ने श्री आलोक शुक्ला, सदस्य , सुश्री रमा मैथ्यू, सदस्य , सीबीआईसी, अन्य वरिष्ठ अधिकारियों, करदाताओं और आम जनता की उपस्थिति में किया। श्री जौहरी ने सीमा शुल्क अधिनियम के 60 वर्ष पूरे होने के अवसर पर एक प्रतीक चिन्ह  का भी अनावरण किया।
इस अवसर पर बोलते हुए, श्री विवेक जौहरी ने अत्याधुनिक प्रौद्योगिकी का समावेश करके सीमा शुल्क विभाग द्वारा सीमा शुल्क प्रक्रियाओं को परेशानी मुक्त और स्वचालित बनाने की दिशा में किए गए विभिन्न उपायों पर प्रकाश डाला। श्री जौहरी ने इस बात पर जोर दिया कि सीमा शुल्क विभाग को अनुपालन मामलों में सूत्रधार के रूप में और राष्ट्र की आर्थिक सीमाओं के प्रहरी के रूप में भी दोहरी भूमिका निभानी होती है, जो इसके लोगो के टैगलाइन “सेवार्थ रक्षार्थ” में अच्छी तरह से परिलक्षित होता है। श्री जौहरी ने सीबीआईसी में करियर के अवसरों के बारे में जानकारी देने हेतु जीएसटी एवं सीमा शुल्क पवेलियन में स्थापित अपनी तरह के पहले विशेष काउंटर के बारे में भी बताया।
सीबीआईसी के अध्यक्ष ने हेल्पडेस्क पर तैनात अधिकारियों से भी बात की और जोर देकर कहा कि करदाताओं की समस्याओं का समाधान सर्वोच्च प्राथमिकता होनी चाहिए। श्री जौहरी ने जीएसटी एवं सीमा शुल्क पवेलियन में विभाग की बहुमुखी भूमिका और योगदान को सफलतापूर्वक प्रदर्शित करने के लिए किए गए प्रयासों की सराहना की। उन्होंने श्री मनमोहन सिंह, डीजी के नेतृत्व वाली टैक्सपेयर सर्विसेज की टीम को बधाई दी।
इस अवसर पर, करदाताओं की जागरूकता के लिए जीएसटी एवं सीमा शुल्क प्रक्रियाओं से संबंधित 4 ट्यूटोरियल वीडियो भी जारी किए गए।
प्रगति मैदान स्थित आईटीपीओ कॉम्प्लेक्स के हॉल नंबर 5 में चल रहे जीएसटी एवं सीमा शुल्क पवेलियन में जीएसटी, सीमा शुल्क, जीएसटी नेटवर्क और आईसगेट के विशेषज्ञों द्वारा संचालित छह हेल्पडेस्क हैं, जो करदाताओं और जनता को नियमों/प्रक्रियाओं के बारे में मार्गदर्शन करने और उनकी समस्याओं का वहीं पर निदान करने में मदद करते हैं। विभिन्न डिजिटल स्क्रीन पर कर प्रशासन और करदाताओं की सुविधा एवं प्रक्रिया स्वचालन के क्षेत्र में जीएसटी एवं सीमा शुल्क विभाग की उपलब्धियों और विशेष पहल को प्रदर्शित करने के अलावा, धरोहर  के स्मृति चिन्ह/माल की बिक्री के लिए एक विशेष काउंटर है।
सीबीआईसी ने गुजरात में आयोजित 36वें राष्ट्रीय खेलों 2022 और बेंगलुरु में आयोजित 61वें राष्ट्रीय ओपन एथलेटिक्स चैंपियनशिप 2022 में पदक जीतने वाले विभागीय खिलाड़ियों की उपलब्धियों को सराहने और सम्मानित करने की भी योजना बनाई है।
अंतरराष्ट्रीय व्यापार में संलग्न व्यापार और उद्योग जगत के प्रतिनिधियों के लिए कई विषय-आधारित सेमिनार होंगे। आगंतुकों को शामिल करने और उनका मनोरंजन करने के उद्देश्य से जीएसटी एवं सीमा शुल्क पवेलियन नुक्कड़ नाटक, वेंट्रिलोक्विस्ट शो, क्विज शो, बच्चों की गतिविधियां आदि जैसे कई दिलचस्प कार्यक्रम भी आयोजित करेगा।
सीमा शुल्क एवं जीएसटी विभाग में करियर के अवसरों के बारे में युवाओं का मार्गदर्शन करने के लिए एक विशेष काउंटर स्थापित किया गया है। सीबीआईसी के प्रकाशन और विभिन्न विषयों से संबंधित पुस्तिकाएं भी मुफ्त वितरण और डाउनलोड के लिए उपलब्ध हैं।